**БАҒАЛАУ**

**Қазақстан Республикасы Қаржы министрінің**

**«Шетел мемлекеттерінен, халықаралық және шетелдік ұйымдардан, шетелдіктер мен азаматтығы жоқ адамдардан ақша және (немесе) өзге де мүлікті алатын және пайдаланатын жеке тұлғаға және (немесе) заңды тұлғаның құрылымдық бөлімшесіне байланысты кейбір мәселелер туралы, сондай-ақ мұндай тұлғалардың деректер базасын қалыптастыру Қағидаларын бекіту туралы» бұйрығының жобасын қабылдаудың ықтимал қоғамдық – саяси, құқықтық, ақпараттық және өзге де салдарлары**

**1. Қоғамдық-саяси салдарларды бағалау:**

Жоба азаматтардың конституциялық құқықтарын және шетелдік қаржыландыруды пайдалану саласындағы есептілік қағидаттарын бұзбайды. Ол тек қана шетел мемлекеттерінен, халықаралық және шетелдік ұйымдардан, шетел азаматтарынан және азаматтығы жоқ адамдардан ақша қаражатын және (немесе) өзге де мүлікті алатын және пайдаланатын жеке тұлғаларға және (немесе) заңды тұлғаның құрылымдық бөлімшелеріне қатысты болады.

Жобаны қабылдау қоғамда әлеуметтік шиеленіс немесе наразылық туғызбайды. Керісінше, бұл Жоба азаматтардың мемлекетке де, үкіметтік емес ұйымдарға да деген сенім деңгейін арттыруға бағытталған.

Өз қызметі және шетелдік көздерден алынған ақша қаражаты туралы мәліметтерді ұсыну жөніндегі талаптар халықаралық тәжірибеге толық сәйкес келеді.

**2. Құқықтық салдарды бағалау:**

Жоба Қазақстан Республикасының Салық кодексінің 56-бабының 9-тармағының 2) тармақшасына сәйкес әзірленген. Осыған орай, ол Қазақстан Республикасының Конституциясына және Қазақстан Республикасының қолданыстағы өзге де нормативтік құқықтық актілеріне қайшы келмейді.

Бекітілген мәліметтерді және мәліметтерді ұсынудың бірыңғай қағидаларын енгізу қайшылықтарды болдырмайтын және заңнаманы біркелкі қолдануды қамтамасыз ететін айқын құқықтық тетік қалыптастырады. Бұл шетелдік қаржыландыру алушылар үшін де, мемлекеттік органдар үшін де құқықтық айқындықты арттырады, рәсімдерді біріздендіру есебінен әкімшілік жүктемені азайтады және міндеттемелерді уақытылы әрі ерікті түрде орындауға ықпал етеді.

**3. Ақпараттық салдарды бағалау:**

Жобаның ақпараттық салдары орташа деп бағаланады, себебі Жоба заңды тұлғалардың және олардың құрылымдық бөлімшелерінің, сондай-ақ шетелдік көздерден қаражат пен мүлікті алатын және/немесе пайдаланатын өзге де тұлғалардың дерекқорын қалыптастыру қағидаларын белгілеуге бағытталған. Жоба тиісті ақпаратты жинау және жүйелендіру тәртібін регламенттейді. Жобаның мақсаты – заңды тұлғалардың құрылымдық бөлімшелері және (немесе) өзге де тұлғалар тарапынан шетелдік ұйымдардан, шетел азаматтарынан және азаматтығы жоқ адамдардан ақша қаражатын және (немесе) өзге де мүлікті алу және пайдалану туралы мәліметтерді ұсыну тәртібі мен мерзімдерін, сондай-ақ мұндай мәліметтердің нысандарын, мемлекеттік кірістер органдарын хабардар ету нысандарын айқындау болып табылады.

Сонымен қатар, жаңа Салық кодексінің нормаларына сәйкестендіруге байланысты түсіндіру жұмыстарын жүргізу қажеттілігі туындамайды, қажет болған жағдайда баспасөз-релизі ұсынылады.

**4. Басқа салдарларды бағалау:**

Жобаны қабылдау теріс әлеуметтік-экономикалық, құқықтық немесе өзге де салдарға әкелмейді. Керісінше, оны іске асыру трансшекаралық қаржылық операцияларға тиімдірек бақылауды қамтамасыз етуге, салықтық ашықтықты арттыруға және заңсыз қаржыландыру тәуекелдерін төмендетуге ықпал етеді.

Қысқа мерзімді перспективада бекітілген нысандар мен тәртіпті енгізу шетелдік қаржыландыру алушылар мен мемлекеттік кірістер органдары арасындағы өзара іс-қимылды реттеуге, рәсімдердің анықтығы мен болжамдылығын қамтамасыз етуге мүмкіндік береді.

Ұзақ мерзімді перспективада қаржылық бақылаудың тиімділігі артады, халықаралық ынтымақтастық дамиды және Қазақстанның қайырымдылық, гуманитарлық және әлеуметтік жобалар саласында сенімді әріптес ретіндегі ұстанымдары нығаяды деп күтілуде.

**Қазақстан Республикасының**

**Қаржы министрі М. Тәкиев**